Ελένη Φουρέιρα

Η **Ελένη Φουρέιρα** (πραγματικό όνομα: **Εντέλα Φουρεράι**, ) (γενν. 7 Μαρτίου 1987, Φιέρι, Αλβανία) είναι  Ελληνίδα τραγουδίστρια. Ξεκίνησε τη σταδιοδρομία της το 2007 ως μέλος των Mystique, αλλά από τη διάλυση του συγκροτήματος το 2010 ακολουθεί σόλο καριέρα. Έχει κυκλοφορήσει πέντε προσωπικούς δίσκους. Το 2018 εκπροσώπησε την Κύπρο στον διαγωνισμό τραγουδιού της Eurovision με το τραγούδι Fuego, καταλαμβάνοντας τη δεύτερη θέση. Ήταν και παραμένει μέχρι και σήμερα η υψηλότερη θέση που κατέλαβε ποτέ η Κύπρος στο διαγωνισμό.
[μικρογραφία|Η Φουρέιρα στο Pride του [Άμστερνταμ το 2018]]

## Πρώτα χρόνια
Γεννήθηκε στις 7 Μαρτίου 1987 στο Φιέρ της Αλβανίας. Σε ηλικία πέντε ετών, εγκαταστάθηκε με την οικογένεια της στον Αυλώνα κι έπειτα, σε ηλικία δέκα ετών, μετανάστευσαν στην Ελλάδα, λόγω των ταραχών που ξέσπασαν εξαιτίας του σκανδάλου των Πυραμίδων. Ο πατέρας της, Κριστάκ, είναι οικοδόμος ενώ η μητέρα της, Μαριέτα, μοδίστρα. Έχει τρία αδέλφια: τη Μαργαρίτα, την Ιωάννα και τον Γιώργο. Μεγάλωσε στην Καλλιθέα Αττικής και από μικρή ηλικία ασχολήθηκε με την κιθάρα. Μετά το σχολείο, σπούδασε σχέδιο μόδας σε ιδιωτική σχολή, αλλά δεν ολοκλήρωσε τις σπουδές της λόγω της ενασχόλησης της με το τραγούδι, αφού παράλληλα εργαζόταν σε νυχτερινό κέντρο.

## Σταδιοδρομία

### 2007 - 2009: Mystique
Ξεκίνησε την καριέρα της ως μέλος του γυναικείου συγκροτήματος Mystique μαζί με τις Μαρία Μακρή και Αλκμήνη Χατζηγιάννη. Το συγκρότημα σχηματίστηκε το 2007, κυκλοφορώντας αρχικά το CD single «Σε άλλη σελίδα», ενώ το 2008 κυκλοφόρησε η πρώτη τους προσωπική δουλειά με τίτλο «Μαζί» από την δισκογραφική εταιρία Universal Music Greece. Μεγάλη επιτυχία του συγκροτήματος αποτέλεσε το τραγούδι «(Μην κάνεις πως) Δε Θυμάσαι» σε συνεργασία με τους ΝΕΒΜΑ. Τελικά το συγκρότημα διαλύθηκε το 2009 για άγνωστους λόγους.

### 2010 - 2011: Solo σταδιοδρομία & πρώτος δίσκος
Ξεκίνησε την σόλο σταδιοδρομία της αμέσως μετά τη διάλυση του συγκροτήματος Mystique. Το Φεβρουάριο του 2010 ήταν υποψήφια, μαζί με τον Μάνο Πυροβολάκη και τον ράπερ Don’t Ask, στον ελληνικό τελικό της Eurovision με το τραγούδι «Η κιβωτός του Νώε». Το τραγούδι κέρδισε τη δεύτερη θέση, πίσω από το «OPA!» του Γιώργου Αλκαίου.

Τον Μάιο του 2010 εμφανίστηκε στα Mad Video Music Awards, τραγουδώντας την ελληνική έκδοση του κομματιού «Chica Bomb» σε συνεργασία με τον Νταν Μπαλάν.

Τον Οκτώβριο του ίδιου έτους ξεκίνησε εμφανίσεις στο νυχτερινό μαγαζί «Anodos» μαζί με τους Νατάσα Θεοδωρίδου, Κώστα Μαρτάκη και Ηλία Βρεττό, για τη χειμερινή σεζόν 2010-2011. Επιπλέον, συμμετείχε στο φιλανθρωπικό show του MEGA «Just the two of us», με τον ηθοποιό Παναγιώτη Πετράκη και μαζί κατάφεραν να κερδίσουν την 1η θέση. Το Δεκέμβριο του 2010 κυκλοφόρησε ο πρώτος της δίσκος με τίτλο «Ελένη Φουρέιρα» από τη Universal Music Greece, ενώ ένα μήνα αργότερα έγινε πλατινένιος.

Τον Μάιο του 2011 εμφανίστηκε ξανά στα Mad Video Music Awards ερμηνεύοντας την ελληνική έκδοση του τραγουδιού «Fun», δηλαδή «Παίξε μαζί μου». Επιπλέον, κέρδισε δυο βραβεία από τις τρεις κατηγορίες που ήταν υποψήφια, «Καλύτερη Πρωτοεμφανιζόμενη» και «Sexy Video Clip της Χρονιάς». Την περίοδο του καλοκαιριού εμφανίστηκε στο «Posidonio» μαζί με τους Πάνο Κιάμο και Κώστα Μαρτάκη, ενώ συμμετείχε στην περιοδεία του «Hot Soft» μαζί με τον Κώστα Μαρτάκη. Τον Σεπτέμβριο του 2011 εμφανίστηκε μαζί με τον Σάκη Ρουβά και την Τάμτα στην «Πύλη Αξιού: live clubbing» στη Θεσσαλονίκη, ενώ από τον Νοέμβριο ξεκίνησε εμφανίσεις μαζί με τους Σάκη Ρουβά και Onirama στο Αθηνών Αρένα για τη χειμερινή σεζόν 2011-2012.

### 2012 - 2013: «Τι Πονηρό Μου Ζητάς»
Τον Φεβρουάριο του 2012 εμφανίστηκε στο δεύτερο «MadWalk by Vodafone - The Fashion Music Project» ερμηνεύοντας την γνωστή επιτυχία «Get The Party Started» σε συνεργασία με τον Claydee, αλλά και τη δική της επιτυχία «All I Need». Τον Μάιο εμφανίστηκε στα Mad Video Music Awards ερμηνεύοντας το τραγούδι «Φωτιά» μαζί με τους ΝΕΒΜΑ. Στην απονομή των βραβείων ήταν υποψήφια σε τέσσερις κατηγορίες, κατακτώντας συνολικά δύο βραβεία, «Καλύτερο Video Clip Pop» και «Sexy Video Clip της Χρονιάς».

Το καλοκαίρι εμφανίστηκε στο «Thalassa: People's Stage» στο πλευρό του Γιώργου Μαζωνάκη. Από τον Οκτώβριο ξεκίνησε εμφανίσεις στο «Αθηνών Αρένα» μαζί με τους Αντώνη Ρέμο και Στέλιο Ρόκκο. Το σχήμα πήρε παράταση εμφανίσεων έως τις 28 Απριλίου 2013, συνεχίζοντας με μια καλοκαιρινή περιοδεία.

Τον Ιούλιο του 2012 κυκλοφόρησε ο δεύτερος προσωπικός της δίσκος από τη Minos EMI με τίτλο «Τι Πονηρό Μου Ζητάς». Τον Ιανουάριο του 2013 κυκλοφόρησε το video clip του κομματιού «Πιο έρωτας πεθαίνεις», όπου συμμετείχαν οι Εβελίνα Παπούλια, Νίκος Μουτσινάς, Μίνα Ορφανού, Νίκος Αναδιώτης και Χριστίνα Παύλου. Με αυτό της το τραγούδι η Ελένη ήταν υποψήφια σε τρεις κατηγορίες στα Mad Video Music Awards.

Τον Φεβρουάριο του 2013 εμφανίστηκε στον ελληνικό τελικό της Eurovision, στο «Eurosong 2013 - a MAD show», ερμηνεύοντας το νικητήριο κομμάτι του 2004 «Wild Dances» μαζί με τη Ρουσλάνα. Τον Απρίλιο του ίδιου έτους εμφανίστηκε στο «MadWalk by Coca Cola Light - The Fashion Music Project» ερμηνεύοντας την επιτυχία «Toxic» μαζί με το κομμάτι «To Deserve You». Τον Ιούνιο εμφανίστηκε στα Mad Video Music Awards 2013, κατά τους εορτασμούς για τα 10 χρόνια από τη θεσμοθέτησή τους. Ερμήνευσε το καινούργιο της κομμάτι «Ραντεβού στην παραλία» μαζί με το «Conga» της Γκλόρια Έστεφαν. Επιπλέον, ερμήνευσε μαζί με τον Παντελή Παντελίδη και τον Stan, το τραγούδι «Δεν ταιριάζετε σου λέω» σε καινούργια διασκευή. Ήταν υποψήφια σε τέσσερεις κατηγορίες και κέρδισε το βραβείο «Fashion Icon σε Video Clip».

### 2014: «Άνεμος Αγάπης»
Την χειμερινή σεζόν 2013-2014 εμφανιζόταν στο πετυχημένο σχήμα του «Fever» μαζί με τους Βασίλη Καρρά και Νίκο Οικονομόπουλο. Με τον πρώτο μάλιστα μοιράστηκαν ένα ντουέτο, το κομμάτι «Πες το καθαρά», που κυκλοφόρησε τον Δεκέμβριο του 2013. Τον Φεβρουάριο του 2014 κυκλοφόρησε το νέο της video clip για το τραγούδι «Άνεμος αγάπης», για το οποίο μάλιστα ήταν υποψήφια σε τέσσερεις κατηγορίες των Mad Video Music Awards 2014.

Τον Απρίλιο του 2014 κυκλοφόρησε ένα νέο κομμάτι με τίτλο «Βάζω την καρδιά», το οποίο αποτέλεσε μια από τις μεγαλύτερες ραδιοφωνικές επιτυχίες της χρονιάς. Επιπλέον, από τον Απρίλιο μέχρι τον Ιούνιο συμμετείχε στην περιοδεία του Σάκη Ρουβά με τίτλο «The Ace Of Hearts 2014», μαζί με τους Onirama, Boys & Noise και Xenia Ghali. Τον Ιούνιο του ίδιου έτους κυκλοφόρησε το νέο της video clip με τίτλο «Party Sleep Repeat (PSR)». Στις 23 Ιουνίου εμφανίστηκε στα Mad Video Music Awards και ερμήνευσε μαζί με τον J Balvin το τραγούδι «Tranquila».

Τη χειμερινή σεζόν 2014-2015 εμφανιζόταν στο «Κέντρο Αθηνών» στο πλευρό του Νίκου Βέρτη. Στις 22 Δεκεμβρίου 2014 κυκλοφόρησε ο τρίτος της προσωπικός δίσκος με τίτλο «Άνεμος Αγάπης». Στις 24 Μαρτίου 2015 κυκλοφόρησε το video clip του κομματιού «Μου 'παν η αγάπη».

### 2015 - 2017: Νέα δισκογραφική εταιρεία & Θέατρο
Τον Απρίλιο του 2015 ξεκίνησε εμφανίσεις στο «Fantasia» μαζί με τον Παντελή Παντελίδη και τις Μέλισσες. Στις 30 Απριλίου εμφανίστηκε στο MadWalk και ερμήνευσε τη νέα της επιτυχία «Ladies». Στις 16 Μαΐου ανακοινώθηκε επίσημα πως ανήκει στο δυναμικό της Panik Records. Ένα μήνα αργότερα κυκλοφόρησε η ελληνική έκδοση του «Ladies» με τίτλο «Πιο Δυνατά».

Στις 29 Ιουνίου εμφανίστηκε στα Mad Video Music Awards. Διασκεύασε τη συμμετοχή του Ισραήλ στη Eurovision εκείνης της χρονιάς, «Golden Boy», στα ελληνικά με τίτλο «Στο Θεό Με Πάει». Το τελευταίο κατάφερε σε 6 μήνες να έχει 10 εκατομμύρια προβολές στο YouTube, και έγινε μια από τις μεγαλύτερες επιτυχίες της χρονιάς. Επιπλέον ερμήνευσε μαζί με τους Claydee, Faydee και BO το τραγούδι «Why / Habibi». Τη βραδιά εκείνη υπήρξε υποψήφια σε τρεις κατηγορίες, ενώ κέρδισε τα βραβεία «Best Dance» και «Best Video Clip - MAD Κύπρου» για το τραγούδι «Party Sleep Repeat (PSR)».

Το καλοκαίρι περιόδευσε σε όλη την Ελλάδα, συμμετέχοντας σε πολλά και μεγάλα μουσικά φεστιβάλ. Από τον Οκτώβριο του 2015 έως τον Μάρτιο του 2016, πρωταγωνίστησε στο μιούζικαλ «Barbarella: The 80's Musical» μαζί με τους Καίτη Γαρμπή, Ήβη Αδάμου, Ιωάννα Πηλιχού και Γιάννη Χατζηγεωργίου στο Θέατρο Πειραιώς 131. Παράλληλα, έκανε και εμφανίσεις στο Teatro Music Hall μαζί με την Πάολα και τον Κωνσταντίνο Αργυρό για όλη τη σεζόν.

Στις 29 Φεβρουαρίου 2016 δημοσιεύτηκε στο YouTube το videoclip του τραγουδιού της «Δε Σου Χρωστάω Αγάπη», το οποίο έγινε ως αφιέρωση στις γυναίκες που δέχονται βία, ενώ το καλοκαίρι του ίδιου έτους, κυκλοφόρησε το τραγούδι «Delicious» σε συνεργασία με τον Αλβανό τραγουδιστή Μπουτρίντ Ιμέρι και λίγο αργότερα, τον Ιούλιο, εμφανίστηκε στα Mad Video Music Awards όπου παρουσίασε το νέο της κομμάτι, με τίτλο «Τι Κοιτάς;» σε συνεργασία με τον ράπερ Mike. Επιπλέον, ξεκίνησε και εμφανίσεις στο Fantasia με τους Κωνσταντίνο Αργυρό και Φανή Δρακοπούλου.

Τον Δεκέμβριο του ίδιου έτους, κυκλοφόρησε το χριστουγεννιάτικο κομμάτι της, με τίτλο «2017 Σ' αγαπώ» και λίγους μήνες μετά το νέο έτος, βγήκε το «Μόνο Για Σένα».

Το καλοκαίρι του 2017, διασκεύασε το τραγούδι της Καίτης Γαρμπή, «Το Κάτι», παρουσιάζοντας το στα Mad Video Music Awards. Λίγο αργότερα, σε συνεργασία με την εταιρία Axe έκαναν ένα διαγωνισμό όπου το κοινό θα είχε την ευκαιρία να επιλέξει τους νέους στίχους. Το κομμάτι με τον τίτλο «Το Κάτι Που Έχεις» κυκλοφόρησε στις αρχές Αυγούστου, ενώ έναν μήνα αργότερα, στις 29 Σεπτεμβρίου κυκλοφόρησε το νέο κομμάτι του Βρετανού ράπερ A.M. SNiPER, με τίτλο «Send For Me» σε συνεργασία με την Ελένη Φουρέιρα και τον ράπερ Afro B.

Στις 27 Νοεμβρίου 2017 ανέβηκε στο YouTube το νέο της κομμάτι, με τίτλο «Βασίλισσα».

### 2018-2019 Eurovision
Στις 25 Ιανουαρίου 2018 ανακοινώθηκε η εκπροσώπηση της Κύπρου στον Διαγωνισμό Τραγουδιού της Eurovision 2018 που έλαβε χώρα στη Λισαβόνα της Πορτογαλίας, με το dance έθνικ τραγούδι «Fuego», σε στίχους του Άλεξ Παπακωνσταντίνου. Διαγωνίστηκε στον πρώτο ημιτελικό στις 8 Μαΐου και κατάφερε να προκριθεί στον τελικό του διαγωνισμού, όπου και κατέκτησε τη δεύτερη θέση.

[μικρογραφία|Η Φουρέιρα σε πρόβα του τραγουδιού "Fuego" για τον [Διαγωνισμός Τραγουδιού Eurovision 2018|Διαγωνισμό Τραγουδιού Eurovision 2018|360x360εσ]]

Λίγο μετά την επιτυχία της στη Eurovision, ανακοίνωσε ότι υπέγραψε συμβόλαιο με την αμερικανική δισκογραφική εταιρία Sony Music ενώ ξεκίνησε και τις προετοιμασίες για την διεθνή περιοδεία της «Eleni Foureira Summer Tour» με πρώτο σταθμό τη Μαδρίτη και άλλους προορισμούς όπως Λονδίνο, Τίρανα,Βαρκελώνη, Μάλτα, Ίμπιζα, Στοκχόλμη, Μπρασόβ και Άμστερνταμ.

Στις 28 Ιουνίου 2018 εμφανίστηκε στα Mad Video Music Awards όπου ερμήνευσε το νέο της κομμάτι «Caramela», αλλά και το «Fuego». Επίσης έλαβε το βραβείο "Καλύτερη Pop Γυναίκα Καλλιτέχνης της Χρονιάς". Τον Ιούλιο, η Sony Music Entertainment Spain ανακοίνωσε ότι το «Fuego» έγινε χρυσό στην Ισπανία. Την 1η Αυγούστου κυκλοφόρησε το βίντεο-κλιπ του «Caramela», το οποίο έγινε σε συνεργασία με τους πρωταγωνιστές της ταινίας «Αιγαίο SOS», όπου είναι και το soundtrack.

Τον Σεπτέμβριο του 2018, συμμετείχε στο ρουμάνικο «Golden Stag Festival», όπου ερμήνευσε επί σκηνής μαζί με την Νικόλ Σέρζινγκερ, αλλά και έγινε guest κριτής. Τον ίδιο μήνα βρέθηκε και ως guest κριτής στο ισπανικό σόου μεταμφιέσεων «Tu Cara Me Suena», όπου μια διαγωνιζόμενη την μιμήθηκε ερμηνεύοντας το «Fuego». Τον Οκτώβριο, ανακοινώθηκε ότι το «Fuego» έγινε χρυσό σε Νορβηγία και Σουηδία. Στις 26 Οκτωβρίου κυκλοφόρησε το νέο της κομμάτι, με τίτλο «Tomame», μαζί με βίντεο-κλιπ, με συνθέτη τον Alex P, συνθέτη του Fuego, και τη σουηδική του ομάδα. Το βίντεο κλιπ ανέλαβε ο Γιάννης Δημολίτσας, ο οποίος είχε αναλάβει να σκηνοθετήσει το επίσημο βίντεο κλιπ του Αζερμπαϊτζάν για την Eurovision το 2017, αλλά και την τεράστια επιτυχία 'Ξημερώματα' του Κωνσταντίνου Αργυρού, ενώ από τότε συνεργάζονται μόνιμα στην οπτικοποίηση των τραγουδιών του. Στις 21 Νοεμβρίου κυκλοφόρησε η νέα και τρίτη έκδοση του χριστουγεννιάτικου  κομματιού της, ως «2019 Σ' αγαπώ». Στις 21 Δεκεμβρίου, κυκλοφόρησε στο YouTube ένα βίντεο με την ίδια να εκτελεί την επίσημη χορογραφία του «Tomame», με την ονομασία «Tomame - Choreography Video».

Την πρωτοχρονιά του 2019 εμφανίστηκε στο ισπανικό show «New Year's Eve Gala», που προβλήθηκε από το κανάλι RTVE. Στις 21 Φεβρουαρίου κυκλοφόρησε το νέο της κομμάτι «Triumph» μαζί με βίντεο-κλιπ, σε συνεργασία με την ομώνυμη εταιρεία εσωρούχων και αφιερωμένο στις γυναίκες του κόσμου. Στις 2 Μαρτίου, εμφανίστηκε στον ισλανδικό τελικό της Eurovision, «Söngvakeppnin 2019».

Στις 5 Απριλίου 2019, κυκλοφόρησε τη διεθνή συνεργασία της με τους Snoop Dogg και Kaan. Εμφανίστηκε στον τελικό του Διαγωνισμού Τραγουδιού της Eurovision 2019 στο Τελ Αβίβ όπου τραγούδησε για το switch song, κάνοντας συνεργασία με την Βέρκα Σέρντιουτσκα. Στις 17 Μαΐου κυκλοφόρησε μέσω Spotify το πρώτο της διεθνές mini album (EP) «Gypsy Woman», το οποίο περιλαμβάνει πέντε ξενόγλωσσα τραγούδια: Το ομώνυμο «Gypsy Woman (La-Da-Dee)», το «El Ritmo Psicodelico», το «Call Ya», το «Barcelona» και το «Maria». Το άλμπουμ κυκλοφόρησε στα ψηφιακά καταστήματα την 1η Ιουνίου 2019.

Στα κυπριακά Super Music Awards 2019, κέρδισε δύο βραβεία: Το "Best Female Modern" και το "Best International Videoclip". Τον Ιούνιο του 2019, εμφανίστηκε στα Mad Video Music Awards, ερμηνεύοντας το «El Ritmo Psicodelico» ενώ κέρδισε και δύο βραβεία: Τα "Best Female Modern" και "Song Of The Year MAD Radio". Τον ίδιο μήνα, συμμετείχε και στο Gay pride της Βαρκελώνης, αλλά και στο ελληνικό Color Day Festival. Στις 5 Ιουλίου 2019 κυκλοφόρησε το τραγούδι «Loquita» σε συνεργασία με τον Claydee και στις 3 Σεπτεμβρίου κυκλοφόρησε το τραγούδι «Άλλο Level» με τον Lil Barty.

Τη σεζόν 2019-2020, βρισκόταν στην κριτική επιτροπή του ελληνικού μουσικού σόου «The Final Four» που προβαλλόταν από τον ΑΝΤ1 με τους Μιχάλη Stavento και Μιχάλη Χατζηγιάννη.

### 2020 International Single & EP
Στις 3 Μαρτίου 2020, κυκλοφόρησε το τραγούδι «Yayo», στο οποίο, αν και δεν αναφέρεται στον τίτλο, συμμετέχει στα φωνητικά ο ράπερ Kareem Kalokoh. Στις 19 Ιουνίου, κυκλοφόρησε το νέο της τραγούδι, με τίτλο «Temperatura», το οποίο κυκλοφόρησε και σε ισπανική εκδοχή στις 3 Ιουλίου.

Στις 27 Αυγούστου 2020, επιβεβαίωσε ότι έχει ξεκινήσει να γράφει νέα τραγούδια στο studio, ενώ έχει δουλέψει ήδη σε νέα κομμάτια με τους Claydee καΙ Arcade. 
Τον Νοέμβριο, ανακοίνωσε πως θα κυκλοφορήσει ένα EP με disco theme που θα περιέχει 3 τραγούδια με lead single το «Light It Up»  και το promotional single «Δοκίμασέ Με».

Τον Δεκέμβριο του 2020, συμμετείχε για 11η συνεχόμενη χρονιά στα Mad Video Music Awards απ' όπου έλαβε τα βραβεία "Best Female Modern" και "Best Duet" για τη συνεργασία με τον Claydee.

Το 2021, παρουσίασε το μουσικό ριάλιτι House Of Fame στο ΣΚΑΪ.

### 2021-2022: «Poli_Ploki»

Τον Μάιο του 2021, κυκλοφορεί η συνεργασία της Ελένης Φουρέιρα και του MadClip με το όνομα «Μπορεί» σημειώνοντας μεγάλη επιτυχία. Το καλοκαίρι της ίδιας χρονιάς τραγούδησε για πρώτη φορά στην σκηνή των Mad Video Music Awards το τραγούδι της με τίτλο «Αεράκι (Το Θηλυκό)». Το χειμώνα του 2021, κυκλοφορεί η συνεργασία της με την Evangelia με το όνομα «Fotia».

Τον Ιουνίου του 2022, η Ελένη κυκλοφόρησε τον πέμπτο προσωπικό της δίσκο, με το όνομα «Poli_Ploki». Το «Poli_Ploki», το οποίο έγινε αμέσως viral, μπήκε στο New Music Friday, την πιο σημαντική λίστα του Spotify με τις νέες κυκλοφορίες και προκάλεσε ενθουσιασμό στα social media. Από την πρώτη στιγμή της κυκλοφορίας του στις ψηφιακές πλατφόρμες, το album βρέθηκε στις πρώτες θέσεις των charts και κάθε του τραγούδι μετρά εκατομμύρια digital streams. 'Eγινε το πρώτο άλμπουμ που έγινε διαμαντένιο στην Ελλάδα ξεπερνώντας τα 130 εκατομμύρια streams σε λιγότερο απο 2 χρόνια.
## Δημόσια Εικόνα

### Καταγωγή
Πολλές φορές τα μέσα ασχολήθηκαν με τη καταγωγή της. Τον Ιανουάριο του 2011, δήλωσε στην εφημερίδα *[[Πρώτο Θέμα]]*: *«Η μητέρα μου κατάγεται από το [[Μέτσοβο]] και ο πατέρας μου έχει Μεξικάνικες ρίζες»*. Τον Δεκέμβριο του 2010, ο αστυνομικός συντάκτης Γιώργος Σόμπολος στην εκπομπή της Χριστίνας Λαμπίρη αποκάλυψε ότι *«το πραγματικό όνομά της είναι: *'Eντέλα Φουρεράι*' (Entela Foureraj), ενώ οι γονείς της λέγονται Kristaq (ο πατέρας της) και Μarjeta (η μητέρα της)»*. Αμέσως μετά την εκπομπή, η ίδια έσπευσε να διαψεύσει τις πληροφορίες, επισημαίνοντας ότι *«Το επίθετο και η καταγωγή της οικογένειάς μου είναι από το [[Μεξικό]]. Ο καθένας έχει δικαίωμα να λέει ό,τι θέλει και αυτό είναι δεκτό»*. Αργότερα, η ίδια αποκάλυψε στο περιοδικό *Kool:* *«Έκρυψα πως έχω γεννηθεί στην Αλβανία γιατί στο ξεκίνημά μου πήγαινα στις δισκογραφικές και πριν καλά-καλά μπω στις «Mystique», δεν ήθελαν καν να το ακούνε. Ήταν ταμπού γι' αυτούς»*. Επίσης δήλωσε ότι αν και ο παππούς της ήταν Έλληνας, είχε αναστολές να πει ότι είναι Βορειοηπειρώτισσα και το μόνο που διασαφήνισε ήταν το μέρος που γεννήθηκε και όχι η εθνικότητά της. Ένα DNA τεστ το 2019 φανέρωσε ότι η Φουρέιρα είναι κατά 68,9% Ελληνίδα και Νοτιοιταλίδα, 29,8% από τα βόρεια Βαλκάνια και κατά 1,3% Εβραία της διασποράς.

## Φιλμογραφία

### Τηλεόραση

### Κινηματογράφος

## Προσωπική ζωή

Από το 2016 είναι σε σχέση με τον Ισπανό ποδοσφαιριστή Αλμπέρτο Μποτία και έχουν αποκτήσει μαζί έναν γιο, τον Ερμή (γενν. 7 Φεβρουαρίου 2023).

## Παραπομπές


Κατηγορία:Ελληνίδες τραγουδίστριες
Κατηγορία:Ελληνίδες τραγουδίστριες ποπ
Κατηγορία:Ελληνίδες ηθοποιοί θεάτρου
Κατηγορία:Έλληνες αλβανικής καταγωγής
Κατηγορία:Πολιτογραφημένοι πολίτες της Ελλάδας
Κατηγορία:Αλβανοί μετανάστες στην Ελλάδα
Κατηγορία:Συμμετέχοντες στο διαγωνισμό τραγουδιού Eurovision με την Κύπρο
Κατηγορία:Αγγλόφωνοι τραγουδιστές από την Ελλάδα